’Ti chaxín tjue̱héra ti janhan,
la chrókjui̱nchexiteyára ti nkehe kuéto̱an.
Ndá tso̱xrja̱noáha̱ Tꞌaná kixin tsochrꞌán chꞌan ti Ncha̱kuén chꞌan kixin tsjinki̱tsa ti jahara la ko sinchechéhe̱ a̱sánra,
la tíha tsꞌejoko̱ara nkochríxín.
Ti Ncha̱kuén chꞌan mé chaxín ndoá.
Ti chojni chjasintajni la xitjahya tsꞌáyéhe̱ sin ti Ncha̱kuén Díos kixin tꞌikonhña sin la ko chónhña sin.
Kjánchó jahara ó choxínra kixin tjekoara la ko tsjakꞌeko̱ara nkochríxín.
Janhan la tsi̱toáhyara nòé;
janhan la tsokjan ínaá tsꞌejóni.
A̱ndá í séhya ndá ti chojni chjasintajni la í tsꞌikonhña sin ti janhan,
kjánchó jahara la tsꞌikonra ti janhan.
Ndá kja̱xinra tsꞌejochonra kixin janhan la tjéchua̱n.
A̱ndá ti ña̱o a tso̱nohara kixin Tꞌaná la ko janhan nkoko̱a tjéki̱a̱n la ko kja̱xin jahara la ko janhan nkoko̱a tjejóni.
Ti nkexro nohe ti nkehe kuéto̱an la ko nchexiteyá,
mé xi̱kaha tsja̱ko̱xi̱n sin kixin chaxín tjua̱na sin.
A̱ndá ti nkexro tjua̱na,
la kja̱xin Tꞌaná tso̱tjue̱hé ti jehe sin la ko janhan tso̱tjua̱ha̱ sin la ko tsjáko̱xia̱n nkexrín itjén janhan ―ichro chꞌin Jesús.
A̱ndá ndáchro ti chꞌin Judas,
jehya Iscariote:
―Ìnchéni,
¿nkekuènté jehóni ó tsjáko̱xian,
ndá tsjákoèxinhña ti chojni chjasintajni?
Ndá kjuáte̱he chꞌin Jesús ndáchro:
―Ti nkexro tjue̱he ti janhan mé sinchexiteyá ti nkehe této̱an.
La ko Tꞌaná mé tso̱tjue̱he ti jehe sin,
ndá Tꞌaná la ko janhan tsꞌejóki̱a̱n sin.
Ti nkexro tjue̱hya ti janhan mé nchexiteyéhya ti nkehe tjàkua.
Ti nkehe tjàkua tjejotihínra la jehya kuénta̱na.
Náhí.
Kuènté Tꞌaná,
ti nkexro ichrꞌán ti janhan kꞌuinka.
’Na̱xa̱ tjejóni la tjétjo̱nka̱ra kaín tíhi.
A̱ndá Tꞌaná,
mé tsochrꞌán ti Ncha̱kuén chꞌan kjuachaxíen ni̱ná,
mé tsjinki̱tsa ti jahara,
la ko tsja̱ko̱hara kaín ti ixra̱ la ko sinchexraxinkáonra kaín ti nkehe xrja̱nká.
’Ti kjuaxróxin tsi̱to̱ha̱ la ko ti kjuaxróxin kuénta̱na tso̱tja̱hára.
Jehya éxi ti kjuaxróxin tjajon ti chjasintajni.
Náhí.
Chrokóxakuenhña a̱sánra la ko chróchrakonhñara.
Ó kuihínra ndáxrja̱n kixin sátsjiá la ko tsokjan tsꞌejóni ínaá.
Ti chaxín tjue̱héra ti janhan ndá chrókócháhara ti kuihínra kixin sátsjiá ti itjen Tꞌaná kixin jehe chꞌan la a̱ntsí tꞌe̱to̱an chꞌan ke janhan.
A̱ndá ijie ó senó xrja̱nká tíhi kixin ti ó tso̱hen la tsꞌikonra la tsítekáonra.
’A̱ndá ijie la í séhya tsonixjahára kixin ó itsi ti Jínahña,
ti nkexro tꞌe̱to̱an ti chjasintajni.
A̱ndá tíha la ninkehó tꞌe̱tue̱nhña ti janhan.
Kjánchó ticháxi̱n tso̱hen kaín nkehe,
ndá ti chojni chjasintajni mé tso̱nohe sin kixin janhan tjua̱ha̱ Tꞌaná la ko nta̱xiteyá ti nkehe kꞌue̱to̱an chꞌan.
Ndá ijie tꞌínkatjenra,
sátsjixini ntihi.